《赠别太臻禅者》
宋代·释重顯

武陵山水何秘邃，元化功兮不容易。
坛曾善卷韬龙光，洞亦桃花副麟趾。
仍思昔日吾祖浩浩提纲宗，消息旷断寰宇空。
又闻高大舜让公器，祥瑞却生薦苇丛。
人由境兮冥道德，境有人兮分玉石。
臻禅本自偃殊方，忽向其中诞孤迹。
迢迢海甸来寻我，一十二年同冷坐。
羽翼抟风今是时，拂尽天云乃飞过。